Konstal N to sztrasbana, co bōła wytwŏrzanŏ w latach 1948–1956 w werkach Konstal w Chorzowie. Wersyjŏ 2N dlŏ tora ô szyrokości 1000 mm produkowanŏ bōła w latach 1950–1956. Wagōny bez motora ôznaczane sōm ND abo 2ND. N to piyrszŏ sztrasbana wyprodukowanŏ w Polsce po II wojnie światowyj. Gyszichta. W Polsce po 1945 mocka miast potrzebowała nowych wagōnōw i skirz tego zdatne bōło ôbrobiynie sztrasbany ô ajnfachowym gysztelu i snadnym mōntażu. Uzdane bōło tōż skopiyrowanie niymieckigo wagōnu Kriegsstraßenbahnwagen (KSW). Skuli braku motorōw piyrsze powstoły wagōny ND przeznaczōne dlŏ Gōrnego Ślōnska. Technika. Konstal N to je pojedynczŏ sztrasbana, z wysokim zŏlym, mogōncŏ jechać we dwōch richtōngach. Z ôbōch zajt karoseryje sōm dwa dźwiyrze. Karoseryjŏ ôpiyrŏ sie na jednym wōzyku napyndzanym dwōma motorami sztrōmu stałego. Eksploatacyjŏ. Sztrasbany zort N/2N jeździyły w wiynkszości polskich miast posiadajōncych ôwdy nec sztrasban. Do dzisioj 2 egzymplŏrze jeżdżōm linijowo we Bytōmiu, kaj ôbsugujōm tajlik liniji 38 bez pyntle na ulicy Piekarskij. Sōm to wagōny 954 ze 1949 i 1118 ze 1951 roku.